पटना. राज्य सरकार ने ओवरलोडिंग करते पकड़े गए वाहनों का परमिट रद्द करने का निर्णय लिया है। ओवरलोडिंग पर रोक के लिए जुर्माना के प्रावधान को नाकाफी बताते हुए मुख्यमंत्री नीतीश कुमार ने ऐसे वाहनों का परमिट रद्द करने की कार्रवाई का निर्देश दिया। शनिवार को परिवहन विभाग की समीक्षा बैठक के दौरान मुख्यमंत्री यह निर्देश दिया।
मुख्यमंत्री ने अभियान चलाकर 15 साल से पुराने डीजल वाहनों के परिचालन पर रोक लगाने का आदेश दिया। बिहार राज्य पथ परिवहन निगम को पुनर्जीवित किया जाएगा। उन्होंने कहा कि निर्माण सामग्रियों के लाने-ले जाने के दौरान होने वाले प्रदूषण पर रोक लगाई जाए। इसके परिवहन में लगे ट्रैक्टर और ट्रक को पूरी तरह ढंक कर ले जाया जाए। सड़कों पर अनावश्यक रूप से हॉर्न बजाने से होने वाले ध्वनि प्रदूषण को काफी गंभीरता से लेते हुए मुख्यमंत्री ने विभाग के अधिकारियों को इसको नियंत्रित करने के लिए ऐसे वाहन चालकों के खिलाफ कार्रवाई की जाएगी।
सीएम ने हाॅर्न के बेवजह इस्तेमाल को रोकने के लिए जन जागरुकता अभियान चलाने का निर्देश दिया। मुख्यमंत्री ने जल परिवहन को बढ़ावा देने के लिए नदियों में मोटर बोट और नाव के परिचालन को बढ़ावा देने का आदेश दिया। इसके लिए नदियों में सिल्ट प्रबंधन को आवश्यक बताते हुए सीएम ने कहा कि बगैर इसके जल परिवहन को बढ़ावा नहीं दिया जा सकता।
बैठक के दौरान पावर प्वाइंट प्रजेंटेशन के जरिए मुख्यमंत्री को राजस्व संग्रहण, वाहन निबंधन, परिवहन सुविधा केंद्र, धर्मकांटा निर्माण, ई-पेमेंट की सुविधा, आरटीपीएस के तहत आए आवेदनों के निष्पादन के साथ-साथ बिहार राज्य पथ परिवहन निगम की परिसंपत्ति और संचालन की जानकारी दी गई। बैठक में मुख्यमंत्री परिवहन मंत्री चंद्रिका राय, मुख्य सचिव अंजनी कुमार सिंह, विकास आयुक्त शिशिर सिन्हा, प्रधान सचिव परिवहन सुजाता चतुर्वेदी, मुख्यमंत्री के सचिव चंचल कुमार, अतीश चन्द्रा और सीएम के ओएसडी गोपाल सिंह भी मौजूद थे।
ओवरलोडेड बालू लदे ट्रकों पर करें मिलकर कार्रवाई
सड़कों के रखरखाव को लेकर मुख्यमंत्री ने बालू लदे ट्रकों की धरपकड़ करने का आदेश दिया। इसके लिए खनन, परिवहन, पर्यावरण और पथ निर्माण विभाग मिल कर अभियान चलाएंगे। मुख्यमंत्री ने कहा कि बालू लदे अधिकतर ट्रक ओवरलोडिंग करते हैं और इस पर बालू के साथ पानी भी रहता है। इससे सड़कें बर्बाद होती हैं। उन्होंने चारों विभागों को आपसी तालमेल से आवश्यक कार्रवाई का आदेश दिया है।
पटना जंक्शन फ्लाईओवर का देखा वीडियो क्लिप
मुख्यमंत्री ने कहा कि योजनाओं की नियमित मॉनिटरिंग जरूरी है। उन्होंने खुद भी पटना जंक्शन के उत्तर और दक्षिण में निर्माणाधीन फ्लाईओवर का वीडियो क्लिप को देखा। साथ ही अन्य सभी फ्लाई ओवर निर्माण की योजनाओं को शीघ्र पूरा कर एक-दूसरे से लिंक करने की आवश्यकता जताई। मीठापुर पुल, भिखारी ठाकुर पुल और चिरैयाटाड़ पुल को आपस में जोड़ा जा रहा है।
पुल व एप्रोच रोड साथ बने
सीएम ने कहा कि राज्य में जहां कहीं भी पुल का निर्माण हो रहा है, वहां एप्रोच रोड पर भी काम साथ-साथ चलना चाहिए। अक्सर देखा जाता है कि पुल बन जाने के बाद एप्रोच रोड के अभाव में इसकी कोई उपयोगिता नहीं रह जाती है। पुल और एप्रोच रोड का निर्माण अलग-अलग होने पर परियोजना की लागत भी बेवजह बढ़ जाती है।
बदलेगा गांधी सेतु का सुपर स्ट्रक्चर, 30 दिसंबर को गडकरी से मिलेंगे तेजस्वी
उपमुख्यमंत्री तेजस्वी प्रसाद यादव ने कहा कि हम चाहते हैं कि गांधी सेतु के सुपर स्ट्रक्चर (ऊपरी सतह) को बदल कर पूरे स्टील स्ट्रक्चर का बनाया जाए। हम 30 दिसंबर को दिल्ली में केंद्रीय सड़क परिवहन मंत्री नितिन गडकरी से मिलेंगे। उनके साथ महात्मा गांधी सेतु के संबंध में जायका की रिपोर्ट को लेकर बात होगी। इस दौरान राज्य में राष्ट्रीय राजमार्गों की हालत और महात्मा गांधी सेतु की जर्जर स्थिति पर चर्चा की जाएगी।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva